Karhusta tehtiin tiistai-iltana havaintoja Hollolan Hedelmätarhan ja Salpakankaan alueella. Kuvan karhu ei liity tapaukseen. LEHTIKUVA/AFP.

Hollolassa Päijät-Hämeessä nähty karhu on lopetettu, kertoo poliisi. Poliisin mukaan karhu lopetettiin, koska sen käytös oli ennalta arvaamatonta.

Poliisi ampui karhun.

Poliisin mukaan viimeinen havainto karhusta tehtiin Hollolan Soramäen asuinalueella noin puoli kymmenen aikaan illalla. Karhu liikkui teitä pitkin pihojen läheisyydessä. Puoli yhdeksän aikaan karhusta saatiin havainto Hedelmätarhan ja Salpakankaan alueella.

Kaikki asuinalueet ovat Hollolan keskustaajaman osia.

Karhua jäljitti poliisipartioiden lisäksi suurriistahenkilöstöä. Apuna jäljityksessä oli muun muassa koira, poliisi kertoo.

Poliisi kertoo saaneensa päivän aikana useita havaintoja alueella liikkuneesta karhusta. Yhdeksän jälkeen julkaistussa vaaratiedotteessa viranomaiset kehottivat välttämään alueella liikkumista ennen kuin tilanteen päättymisestä on kerrottu. Viranomaisten mukaan vaara on nyt ohi.